আমি একেকদিনে চার-পাঁচবার কর্ণ আর চরণ সাজতাম পাল্টে পাল্টে। সকালে প্রথমে গোটা সিনটা আলোচনা করা হতো পরিচালক অনিস বাজমি আর ডিওপি’র সঙ্গে। দেখে নিতাম, সেই দৃশ্যে কর্ণের সংলাপ বেশি, না চরণের। যে বেশি প্রো-অ্যাকটিভ, প্রথমে তার চরিত্রটা করতাম। আমার একজন বডি-ডাব্‌ল ছিল, বালি নামে। ধরুন আমি কর্ণ সাজছি। ও তখন চরণের চরিত্রে অভিনয় করল। তারপর আমি মনিটরে গিয়ে খুঁটিয়ে খুঁটিয়ে দেখতাম ও কোনদিকে তাকাল, কথা বলার মাঝে কতবার থামল, বাকি অভিনেতারা কে কীভাবে চরণের সংলাপে রিঅ্যাক্ট করলেন... তারপর ফের সেট’এ যেতাম। বাকি অভিনেতাদের সরিয়ে দেওয়া হতো। তাঁদের চোখের জায়গায় রাখা থাকত টেনিস বল! ওই বলগুলোর দিকে তাকিয়ে আমি চরণের চরিত্রে অভিনয় করতাম।